**ლექცია 9**

**მეორე მსოფლიო ომი - საბჭოთა კავშირის დიდი სამამულო ომი:**

**განსხვავებული ნარატივები**

**!!!**

**სავალდებულო:**

**საქართველოს ისტორიის ნარკვევები, ტ. 8, თბილისი, 1980, გვ. 86-231.**

**შ.მესხია, ვ.გუჩუა, საქართველოს ისტორია, მე-7-10 კლასებისათვის. თბილისი, 1968, გვ.285-302.**

**საქართველოს ისტორია 4 ტომად, ტ.4, თბილისი, 2012, გვ. 365-418.**

**ო.ჯანელიძე. საქართველოს ახალი და თანამედროვე ისტორია. თბილისი, 2009, გვ. 175-179.**

**ქართველი პოეტების ლექსები**

**რუსი კომპოზიტორების სიმღერები**

**პლაკატები და ღია ბარათები**

**ჯენიფერ როზენბერგ­­­­ი.[[1]](#footnote-1) ურთიერთთავდაუსხმელობის პაქტი ნაცისტურ გერმანიასა და საბჭოთა კავშირს შორის**

1939 წლის 23 აგვისტოს ნაცისტური გერმანიისა და საბჭოთა კავშირის წარმომადგენლები ერთმანეთს შეხვდნენ და ხელი მოაწერეს ურთიერთთავდაუსხმელობის პაქტს. ამით გერმანია თავიდან იცილებდა ორ ფრონტზე ბრძოლის პერსპექტივას მოახლოებულ მსოფლიო ომში; საბჭოთა კავშირი კი იღებდა ტერიტორიას, რომელიც მოიცავდა პოლონეთის ნაწილს და ბალტიის ქვეყნებს. თავდაუსხმელობის პაქტი 1941 წლის 22 ივნისს დაირღვა, როცა გერმანია თავს დაესხა საბჭოთა კავშირს.

**რისთვის ჭირდებოდა ჰიტლერს პაქტი საბჭოთა კავშირთან?**

1939 წელს ადოლფ ჰიტლერი ომისათვის ემზადებოდა. მას სურდა მიეღო პოლონეთი ძალის გამოყენების გარეშე, როგორც ეს მოხდა ავსტრიის შემთხვევაში, ერთი წლით ადრე. ამიტომ მისთვის მნიშნელოვანი იყო ორ ფრონტზე ბრძოლის თავიდან აცილება. პირველ მსოფლიო ომში გერმანიას ორ ფრონტზე ბრძოლის მძიმე გამოცდილება ჰქონდა, რამაც, საბოლოოდ, დიდი როლი შეასრულა მის დამარცხებაში. ჰიტლერს არ სურდა ამ შეცდომის გამეორება.

**ორი მხარის შეხვედრა**

1939 წლის 14 აგვისტოს გერმანიის საგარეო საქმეთა მინისტრი იოახიმ ფონ რიბენტროპი საბჭოთა მხარეს დაუკავშირდა შეხვედრის დეტალების შესათანხმებლად. მოსკოვში შედგა ორი ქვეყნის საგარეო საქმეთა მინისტრების შეხვედრა, რომელზეც ხელი მოეწერა ორ პაქტს - ეკონომიკურ შეთანხმებას (19 აგვისტოს) და ურთიერთთავდაუსხმელობის შეთანხმებას.

**რიბენტროპ-მოლოტოვის პაქტი**

ეკონომიკური შეთანხმების საფუძველზე, საბჭოთა კავშირს გერმანიისათვის უნდა მიეწოდებინა სურსათი და ნედლეული, სანაცვლოდ კი მიეღო მანქანური ინდუსტრიის მზა პროდუქცია. ომის პირველ წლებში ამ შეთანხმებამ გერმანიას საშუალება მისცა, გვერდი აევლო ბრიტანეთის მიერ გამოცხადებული ბლოკადისთვის.

23 აგვისტოს, მეორე მსოფლიო ომის დაწყებამდე კვირაზე ცოტა მეტი ხნით ადრე, ხელი მოეწერა ურთიერთთავდაუსხმელობის პაქტს (რომელსაც ხშირად რიბენტროპ-მოლოტოვის პაქტის სახელით იხსენიებენ). საჯაროდ, ეს შეთანხმება აცხადებდა, რომ გერმანია და საბჭოთა კავშირი ერთმანეთს თავს არ დაესხმოდნენ და, თუ ორ მხარეს შორის რაიმე პრობლემა წარმოიშობოდა, მას მშვიდობიანი გზით გადაწყვეტდნენ. შეთანხმება ათი წლის ვადით დაიდო, თუმცა ორ წელზე ნაკლებ ხანს გაგრძელდა.

**საიდუმლო შეთანხმება**

საიდუმლო შეთანხმების არსებობას, რომელმაც უდიდესი გავლენა იქონია აღმოსავლეთ ევროპის ბედზე, საბჭოთა კავშირი 1989 წლამდე უარყოფდა. შეთანხმების საიდუმლო ნაწილი ითვალისწინებდა, რომ საბჭოთა კავშირი არ დაეხმარებოდა პოლონეთს გერმანიის თავდასხმის შემთხვევაში და არ ჩაერთვებოდა ომში, თუ, პოლონეთზე თავდასხმის შემთხვევაში, საფრანგეთი და ინგლისი გერმანიას ომს გამოუცხადებდნენ. შესაბამისად, გერმანია დაზღვეული იყო ორ ფრონტზე ბრძოლის საფრთხისაგან. სანაცვლოდ, საბჭოთა კავშირი იღებდა ბალტიის ქვეყნებს (ესტონეთს, ლიტვასა და ლატვიას), პოლონეთი კი იყოფოდა საბჭოთა კავშირსა და გერმანიას შორის. ამით საბჭოთა კავშირის დასავლეთ საზღვარზე ჩნდებოდა ერთგვარი ბუფერული ზონა, რომელსაც იგი დასავლეთის მხრიდან თავდასხმისაგან უნდა დაეცვა.

**ომის დასაწყისი**

**1939 წლის 1 სექტემბერს** გერმანია თავს დაესხა **პოლონეთს.** საბჭოთა კავშირი საქმეში არ ჩარეულა. ორი დღის შემდეგ ბრიტანეთმა და საფრანგეთმა ომი გამოუცხადეს გერმანიას და მეორე მსოფლიო ომი დაიწყო.

**17 სექტემბერს** საბჭოთა ჯარები **პოლონეთში** შეიჭრნენ და საიდუმლო შეთანხმებით მათთვის „მიკუთვნებული“ ტერიტორია დაიკავეს. ამის შემდეგ ისინი **ბალტიის** ქვეყნების ტერიტორიაზე შეიჭრნენ, გარდა ამისა, დაამარცხეს **ფინეთი** ხანმოკლე ომში, რომელიც „ზამთრის ომის“ სახელითაა ცნობილი (**1939 წლის 30 ნოემბერი-1940 წლის მარტი**). ერთა ლიგამ ფინეთზე შეტევა უკანონოდ ცნო და 1939 წლის დეკემბერში საბჭოთა კავშირი ერთა ლიგიდან გარიცხა.

**1940 წლის 9 აპრილს** გერმანია შეიჭრა ნორვეგიაში, დაიკავა დანია. **10 მაისს**, „ბლიცკრიგით“ (ელვისებური ომი), გერმანიის ძალებმა **ბელგია** და **ნიდერლანდი** დაიკავეს და **სამი დღის შემდეგ** სედანთან თავს დაესხნენ **საფრანგეთს.** **10 ივნისს** ჰიტლერის მოკავშირე ბენიტო მუსოლინიმ საფრანგეთსა და ბრიტანეთს ომი გამოუცხადა. **14 ივნისს** გერმანელები პარიზში შევიდნენ. საფრანგეთის ახალმა მთავრობამ მარშალ ფილიპ პეტენის (იგი პირველი მსოფლიო ომის გმირი იყო) მეთაურობით დაზავება ითხოვა. საფრანგეთი ორ ზონად გაიყო: ერთი გერმანელების მიერ იყო ოკუპირებული, მეორე კი პეტენის მთავრობას ექვემდებარებოდა, რომლის ადგილსამყოფელს ქალაქი ვიში წარმოადგენდა.

1. *აშშ, იელის უნივერსიტეტი, გლობალურ ურთიერთობათა ჯეკსონის ინსტიტუტი***.** [↑](#footnote-ref-1)